
                                                    L E G E

      cu privire la punerea în aplicare a Codului de procedură 

                             penală al Republicii Moldova 


Parlamentul adoptă prezenta lege organică.

Art.1. – Codul de procedură penală al Republicii Moldova nr. 122-XV din 14 martie 2003 se pune în aplicare la 12 iunie 2003. 

Art.2. – Cauzele  penale  aflate în curs de cercetare penală şi  anchetă preliminară  la  data intrării în vigoare a Codului de procedură penală al Republicii Moldova nr.122-XV din 14 martie 2003 se supun dispoziţiilor  acestuia.  Actele şi lucrările efectuate pînă  la această dată potrivit Codului de procedură penală aprobat prin Legea R.S.S.Moldoveneşti din 24 martie 1961, cu modificările ulterioare, rămîn valabile.

Art.3. – (1) Cauzelor penale aflate în curs de judecată în primă instanţă la data de 12 iunie 2003 li se aplică dispoziţiile  Codului de procedură penală al Republicii Moldova nr.122-XV din 14 martie 2003. Actele şi lucrările efectuate pînă  la această dată potrivit Codului de procedură penală aprobat prin Legea R.S.S.Moldoveneşti din 24 martie 1961, cu modificările ulterioare, rămîn valabile. În cazul în care se schimbă competenţa cauzelor penale, acestea se transmit după competenţă pentru judecare în fond, cu excepţia cauzelor care se află în faza de terminare. 

(2) Dacă, în urma optimizării sistemului instanţelor judecătoreşti, judecătorii   au  fost  transferaţi  în  alte   instanţe judecătoreşti sau urmau  a  fi  eliberaţi  din  funcţie  în  perioada examinării cauzelor penale care, la 12 iunie 2003, se vor afla în  faza de terminare, împuternicirile acestora se menţin pînă la terminarea judecării cauzelor respective.

(3) Hotărîrile  judecătoreşti  rămase irevocabile pînă la 12 iunie 2003 pot fi supuse căilor extraordinare de atac în condiţiile Codului de procedură penală al Republicii Moldova nr.122-XV din 14 martie 2003.

Art. 4. – (1) Hotărîrile  judecătoreşti  adoptate  în  condiţiile art. 3 alin. (2) din prezenta lege se pronunţă în numele instanţei de competenţa căreia este  cauza respectivă conform prevederilor Codului de procedură  penală al Republicii Moldova nr.122-XV din 14 martie 2003.

(2) Hotărîrile  judecătoreşti menţionate la alin.(1) al prezentului articol pot fi supuse căilor ordinare şi extraordinare de atac prevăzute de Codul de procedură penală al Republicii Moldova nr.122-XV din 14 martie 2003.

(3) Apelurile şi/sau recursurile împotriva hotărîrilor judecătoreşti date în  condiţiile  prezentului  articol  se judecă  de  instanţa judecătorească ierarhic superioară instanţei care a judecat cauza respectivă.

         Art.5 – (1) Judecătorii care activează în numele judecătoriilor Grigoriopol, Rîbniţa şi Slobozia pe teritoriul judecătoriilor Centru din municipiul Chişinău, Rezina, respectiv Ştefan Vodă judecă cauzele penale atît  din circumscripţia judecătoriei în numele căreia activează, cît şi din circumscripţia judecătoriei pe teritoriul căreia activează.

    
(2) Hotărîrile judecătoreşti adoptate sub preşedinţia judecătorilor care activează în numele judecătoriilor Camenca, Dubăsari, Grigoriopol şi Rîbniţa pot fi atacate cu apel sau, după caz, cu recurs în Curtea de Apel Chişinău.

Art.6. – Contestările depuse pe căile ordinare sau extraordinare de atac  care, la 12 iunie 2003, nu au fost judecate se transmit după competenţă şi vor fi judecate conform prevederilor Codului de procedură penală al Republicii Moldova     nr.122-XV din 14 martie 2003.

Art.7. – Atribuţiile judecătorului de instrucţie vor fi exercitate de către judecătorii din judecătoriile respective pînă la introducerea institutului de judecător de instrucţie, dar nu mai tîrziu de 1 ianuarie 2004. Pentru introducerea institutului de judecător de instrucţie, statele de personal ale judecătoriilor vor fi completate cu 44 unităţi de judecători de instrucţie, iar în bugetul de stat pe anul 2004 vor fi prevăzute mijloacele financiare respective.

Art.8. – Guvernul, Consiliul Superior al Magistraturii, Procuratura Generală, autorităţile administraţiei publice locale vor lua, conform legislaţiei în vigoare, măsuri de asigurare a funcţionării prezentei legi.


         Art.9.  –  Prezenta lege intră în vigoare la 12 iunie 2003.


PREŞEDINTELE  PARLAMENTULUI

                                  EUGENIA  OSTAPCIUC 

Chişinău, 29 mai 2003.

